Diari Oficial de la Generalitat Valenciana


Sumari del DOGV 2502, del 08-05-1995 (1995/834601)

RESOLUCIÓ de 31 de gener de 1995, de la Direcció General d'Indústria i Energia, per la qual es resol l'expedient d'autorització d'aprofitament de les aigües minero-medicinals captades pel sondeig P-2241 (Balneari d'Alacant-Aigües), instat per Prognosis, SA.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2502

Data del DOGV
:   08-05-1995

Secció del DOGV
:   ALTRES DISPOSICIONS

Número del document
:   1995/834601


Data del document
:   31-01-1995

Organisme emissor
:   Conselleria d'Indústria, Comerç i Turisme

Tipus de document
:   Resolució

RESOLUCIó de 31 de gener de 1995, de la Direcció General d'Indústria i Energia, per la qual es resol l'expedient d'autorització d'aprofitament de les aigües minero-medicinals captades pel sondeig P-2241 (Balneari d'Alacant-Aigües), instat per Prognosis, SA.   
Vist l'expedient d'autorització d'aprofitament d'aigües minero-medicinals per a l'ús balneoteràpic, instat per José María Vinuesa Angulo, en representació de Prognosis, SA, amb domicili, a efectes de notificació, a l'avinguda d'Atenes, núm. 34 (CP: 28330), Las Rozas, de Madrid.  
Antecedents de fet  
Primer  
L'interessat, per mitjà d'un escrit, de data 12 d'agost de 1993, i documentació corresponent, sol·licità una autorització d'aprofitament de les aigües minero-medicinals de l'aqüífer Cabeçó d'Or, captades pel sondeig P-2241 i uns altres dos de similars característiques que projecta realitzar en el futur, per a un cabal anual de 171.550 metres cúbics, un cabal continu de 5,44 litres/segon i un cabal màxim instantani de 25 litres/segon, per un període de 30 anys prorrogables per uns altres terminis iguals fins a un màxim de 90 anys, per a ús balneoteràpic i de proveïment hoteler, per mitjà del desenvolupament del projecte del Balneari d'Alacant (Aigües), que s'ha de realitzar en dues fases, la primera amb una inversió de 1.957,7 milions de pessetes en la construcció del centre balneoteràpic, en la rehabilitació i ampliació de l'antic Hotel Miramar de quatre estrelles, del conjunt d'espais comuns i inici de dotacions per a entreteniment i activitats esportives, i la segona fase amb una inversió de 1.054,7 milions de pessetes en la construcció d'un hotel de tres estrelles i la terminació de les dotacions previstes en la fase primera. La inversió total del projecte és de 3.012,4 milions de pessetes.  
Segon  
L'esmentat sondeig P-2241 s'ha perforat en l'any 1993, en la finca denominada abans Establiment Balneari de Busot i Antic Preventori en el moment de la seua transmissió, de la qual es titular Prognosis, SA, que la va adquirir a l'estat espanyol per compra-venda, de la qual s'atorgà escriptura en data 20 de juliol de 1989. Aquest sondeig, segons consta en el certificat final d'obra, té una profunditat de 350 metres i les seues coordenades són UTM X= 729.400, Y= 4.265.600 i cota topogràfica= 420-10 m.s.n.m. Com considerà la Resolució del conseller d'Indústria, Comerç i Turisme, de 8 d'agost de 1992, en el fonament de dret primer, s'ha constatat que les aigües del sondeig P-2241 són similars a les que motivaren la declaració d'utilitat pública de les aigües de Busot, segons confirmen els informes de l'ITGE de 30 d'abril de 1993 i de la Conselleria de Sanitat i Consum de 22 de juliol de 1993, raó per la qual persisteix la declaració d'aigua minero-medicinal.  
Tercer  
En la informació pública plantejaren al·legacions l'Associació Valenciana d'Estacions Termals, la qual en síntesi al·legà que el perímetre de protecció publicat no s'ajusta als requisits legals ni tècnics perquè no abraça tot l'aqüífer del Cabeçó d'Or i perquè no conté mesures de protecció, i advoca pel perímetre raonat i proposat per Prognosis, SA i l'Ajuntament d'Aigües al·legant que el perímetre publicat no protegeix suficientment l'aqüífer ni en quantitat ni en qualitat, i defensa que s'establesca la totalitat del perímetre per a evitar que l'aqüífer es faça malbé i que es puguen instal·lar en la seua superfície activitats que el perjudiquen irreversiblement.  
Prognosis, SA, presentà al·legacions, amb data 19 d'abril de 1994, perquè entenia que el procediment està irregularment instruït per no haver-se proposat un perímetre pel Servei Territorial d'Alacant i haver-se enviat per a la seu determinació l'informat per l'ITGE, que és un mer òrgan consultiu, incorrent en els vicis de l'informe de l'ITGE: infracció del concepte legal de perímetre de protecció de l'aqüífer, manca de motivació per a rebutjar el perímetre proposat per Prognosis, SA, que d'altra banda és el criteri tradicional de l'ITGE i omissió total de tipificació de les activitats subjectes a control i de les mesures de control que s'hi poden aplicar.  
Quart  
Els informes de la Direcció del Servei Territorial d'Indústria i Energia d'Alacant, de 24 de setembre de 1993 i de 27 d'abril de 1994, junt amb l'informe de la Unitat de Mines annex i amb l'informe tècnic, de 16 de maig de 1994, constitueixen la proposta d'aquest servei, que considera més adequat per a una major garantia en la protecció actual i futura el perímetre proposat per Prognosis, SA, avalat per estudis d'organismes oficials.  
Cinqué  
La Conselleria de Medi Ambient ha presentat al·legacions a aquest aprofitament i, d'acord amb l'estudi de l'ITGE de 1992, denominat Hidrogeologia del Sistema Aqüífer Cabeçó de l'Or que considera que l'aqüífer Cabeçó de l'Or està compartimentat en tres blocs: Cabeçó de l'Or, Aigües de Busot i Salmitre, i que presenten característiques de termalitat només les aigües del bloc de Busot, conclou que els blocs Aigües de Busot i Salmitre no estan connectats hidràulicament i considera que el perímetre a concedir ha de ser el reduït, informat per l'ITGE, amb data 1 de desembre de 1993, manté que dins del bloc Aigües de Busot existeixen aprofitaments d'aigües i en especial els destinat a proveïment d'ús urbà, que s'han de respectar tant per al consum actual com per al previsible futur per creixement de població i se n'ha de fixar el volum màxim a utilitzar en el balneari.  
Sisé  
En compliment del que es disposa en l'article 26.3 de la Llei 22/1973, de Mines, i l'article 41.3 del seu Reglament, s'ha sol.licitat un informe a la Confederació Hidrogràfica del Xúquer i a les Conselleries d'Agricultura, Pesca i Alimentació, de Sanitat i Consum i de Medi Ambient. La Conselleria de Medi Ambient s'ha reiterat en les al·legacions adés esmentades, les altres dues conselleries evacuen un informe favorable, dels quals informes el de Sanitat és vinculant, i la Confederació no ha enviat cap informe.  
Seté  
Es van enviar les al·legacions i un informe a l'ITGE per tal de realitzar un nou informe sobre el perímetre assenyalat, el qual ha enviat un informe amb entrada en el Registre General el 30 de desembre de 1994, que no es considera sobre la base de l'apartat últim de l'article 83 de la LRJAP.  
Vuité  
Prognosis, SA, en tràmit de vista i posada de manifest ha al·legat, en data 16 de desembre de 1994, en contra del que ha manifestat la Conselleria de Medi Ambient, que considera que no és competent perquè les aigües no són potables, i per basar-se aquesta argumentació en un informe de l'ITGE que entra en arbitrària contradicció amb diversos informes del mateix institut. L'ajuntament d'Aigües, en tràmit d'audiència s'ha ratificat en les seues al·legacions anteriors.  
Fonaments de dret  
   
Primer  
Aquesta Direcció General és competent per a resoldre en virtut del que es disposa en els articles 26.2 de la Llei 22/1973, de 21 de juliol, de Mines, i 41.4 del seu Reglament, aprovat pel RD 2.857/1978, del RD 1.047/1984, 11 d'abril, de transferències a la Comunitat Valenciana en matèria d'indústria, energia i mines, en l'article 2 i annex I, apartat B.III.a) i l'article 16 del Decret 28/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Indústria, Comerç i Turisme.  
Segon  
En la tramitació de l'expedient s'han discutit i plantejat una sèrie de qüestions que cal analitzar perquè són determinants del contingut de l'autorització d'aprofitament. Aquestes qüestions són: determinar el perímetre de protecció que correspon establir a l'autorització d'aprofitament i si la resolució d'autorització ha de contenir condicions expresses dins d'aquest perímetre per a tercers, ambdues qüestions plantejades per la sol.licitant, l'associació i l'ajuntament d'Aigües, en la qual incideix l'informe de la Conselleria de Medi Ambient a favor del perímetre de protecció menor; considerar si en l'expedient falta el tràmit, després de la inspecció prèvia del terreny, de proposta de perímetre de protecció per part del Servei Territorial com ha al·legat Prognosis, SA i analitzar si és incompetent la Conselleria de Medi Ambient per a informar en el present expedient, com al·lega Prognosis, SA  
Tercer  
Pel que fa al perímetre de protecció, es tracta de determinar si en la resolució s'ha de designar el perímetre menor, informat per l'ITGE amb data 1 de desembre de 1993, o el perímetre de tot l'aqüífer sol·licitat per Prognosis, SA, i proposat pel Servei Territorial. Amb aquesta finalitat convé tenir en compte que la normativa vigent en matèria de mines regula l'aprofitament d'aigües minero-medicinals respecte d'una font o brollador concret, la qual cosa es desprén dels art. 25.1 i 2 de la Llei de Mines i 40.1 i 2 del seu Reglament, i que les referències que en la llei es fan al terme aqüífer s'han d'entendre encaminades a la determinació d'un perímetre de protecció que garantesca el normal aprofitament en qualitat i quantitat de les aigües captades, com se desprén dels art. 26.2 de la llei i 41.2 i 43.1.b) del seu reglament. Si bé, per tant, el perímetre de protecció d'un aprofitament no ha de coincidir amb el de l'aqüífer, tanmateix en el cas que es considera, valorant: l'ús principalment balneoteràpic d'aquest aprofitament, la sobreexplotació a què ha estat sotmés l'Aqüífer Cabeçó d'Or, que ha fet minvar el nivell piezomètric entre 200 i 250 metres, segons l'informe de l'ITGE de 1-12-93; les manifestacions que aquest organisme fa en el paràgraf últim: «el desenvolupament de qualsevol activitat, que implique cap tipus de risc qualitatiu o quantitatiu per als aprofitaments prioritaris ja establerts, haurà d'estar condicionat a estudis previs de no afecció a les aigües minero-termals, objecte d'aquest informe»; així com la proposta del Servei Territorial, es considera que ha d'establir-se com a perímetre de protecció de l'autorització d'aprofitament el major, el sotmés a informació pública per resolució d'aquesta Direcció General, de data 23.05.94, per a garantir suficientment l'aprofitament tant en qualitat com en quantitat.  
Quart  
Pel que fa a les al·legacions de l'Associació, Ajuntament d'Aigües - Prognosis, SA, sobre la necessitat que es determinen les activitats de tercers subjectes a control i les mesures aplicables en el perímetre de protecció en dictar resolució d'aprofitament, queda fora de la competència d'aquest òrgan dictar tals mesures i suposaria ingerència en la d'altres òrgans locals i autonòmics. L'autorització d'aprofitament d'aigües subjectes a la normativa minera no implica aprovar un pla de protecció de tot el perímetre, per bé que aquest tipus de dret miner atorga al seu titular la possibilitat d'impedir que dins del perímetre de protecció fixat es realitzen treballs o activitats que puguen perjudicar el normal aprofitament del dret miner a les aigües, segons es desprén de l'article 28.1 de la llei i 43.1.b) del seu reglament.  
Cinqué  
Pel que fa a l'al·legació de Prognosis SA, de falta del tràmit de proposta del perímetre pel Servei Territorial, després de la inspecció prèvia del terreny, com exigeixen els articles 26.2 de la llei i 41.2 del reglament, es considera que els informes de la Direcció del Servei Territorial d'Indústria i Energia d'Alacant, de 24 de setembre de 1993 i de 27 d'abril de 1994, junt amb l'informe de la Unitat de Mines annex i amb l'informe tècnic de 16 de maig de 1994, constitueixen la proposta d'aquest Servei Territorial, especificant l'últim d'ells que es determinà el perímetre sobre el terreny.  
Sisé  
Respecte de l'al·legació feta per Prognosis, SA, sobre incompetència de la Conselleria de Medi Ambient per a al·legar i informar en l'expedient que es considera, l'Ordre de 23 de juny de 1994, del conseller de Medi Ambient, per la qual s'aprova el text refós del Reglament Orgànic i Funcional de la Conselleria de Medi Ambient (DOG núm. 2.304, de 06.07.94) en l'article 16.3 disposa que correspon al Servei de Planificació dels Recursos Hidrològics de la Direcció General de Qualitat Ambiental, entre altres funcions, «el seguiment i control de les activitats relacionades amb els recursos hidrològics de la Comunitat Valenciana, la vigilància, el seguiment i el control de les aigües de consum públic, residuals, litorals i continentals, i de les condicions sanitàrio-ambientals de locals i edificis de convivència o ús públic, campaments, piscines i aigües de bany, i, en general, dels llocs en què es realitzen activitats de descans i oci»; és, per tant, indubtable la competència de la Conselleria de Medi Ambient tant per a al·legar en el període d'informació pública com per a informar en virtut del que es disposa en l'article 26.3 de la Llei de Mines i segons la distribució actual de competències.  
Seté  
Sobre la possibilitat de concedir el cabal que ha sol·licitat Prognosis, SA, literalment diu l'informe de l'ITGE, d'1 de desembre de 1993, «segons el balanç d'extraccions anuals de l'aqüífer i les fluctuacions experimentades, es podria estimar entre 0,7 i 1 hm3/any el cabal bombejable per al qual no existirien variacions en el nivell piezomètric; aquest cabal resulta totalment compatible amb l'aprofitament previst per a finalitats balneoteràpiques (171.550 m3/any) i els cabals actualment captats per a altres usos». El cabal sol·licitat és, per això mateix, autoritzable sense entrar a considerar els dos sondeigs que projecta realitzar Prognosis, SA, que, en tot cas, no suposen, almenys en la sol·licitud d'aquesta entitat, cap increment en el cabal.  
En aquest punt cal considerar el que ha informat la Conselleria de Medi Ambient sobre l'existència en el perímetre de protecció d'aquestes aigües de sondeigs per a proveïment de poblacions; sobre això, s'ha de tenir en compte que la Llei 29/1985, de 2 d'agost, d'Aigües, estableix en l'article 58 l'ordre de preferència dels usos, i que si bé l'article 29 de la Llei de Mines preveu la possibilitat que l'autorització minera d'aprofitament d'aigües afecte drets de tercers que ha d'indemnitzar el titular, malgrat aquesta possibilitat s'ha de tenir en compte que no inclou els sondejos per a proveïment de població i tant en les necessitats presents com futures, ja que, d'acord amb l'indicat precepte de la Llei d'Aigües, haurà de respectar-se en tot cas la supremacia d'aquests usos, que inclús inclouen la dotació necessària per a indústries de poc consum d'aigua situades en nuclis de població i connectades a la xarxa municipal.  
Vuité  
Pel que fa a l'ús de les aigües minero-medicinals del sondeig P-2241, si bé en l'escrit de sol·licitud es parla de la utilització terapèutica (crenoteràpia), el cert és que en el projecte que s'acompanya es fa contínua referència a centre termal, tècniques termals i estació termal. Com consta i s'ha exposat en l'antecedent de fet tercer, aquestes aigües a hores d'ara i jurídicament considerades són minero-medicinals, no termals, l'expedient de termalitat d'aquestes aigües està encara en tràmit, raó per la qual l'aprofitament només pot considerar-se aquí respecte de la seua condició d'aigües minero-medicinals. Amb aquesta finalitat consta en l'expedient l'informe vinculant de la Conselleria de Sanitat i Consum (de data 10.10.94), segons els art. 26.3 de la Llei de Mines i 41.3 del seu reglament, en ordre a la indicació d'utilitzar les aigües per a les finalitats previstes, en el qual «s'informa favorablement quant a la utilització d'aquestes aigües per a ús terapèutic o crenoteràpia en les indicacions que li corresponen i que venen determinades per les esmentades característiques i composició química».  
Vistos els preceptes legals citats i altres disposicions de general i especial aplicació, aquesta Direcció General d'Indústria i Energia, a proposta del Servei Territorial d'Indústria i Energia d'Alacant, resol:  
Autoritzar a Prognosis, SA, l'aprofitament de les aigües minero-medicinals del sondeig P-2241 sol·licitat en els següents termes:  
1. El cabal màxim anual és de 171.500 m3 d'aigües minero-medicinals subterrànies renovables, per als usos balneoteràpics (amb caràcter prioritari) i proveïment a l'equipament hoteler projectat. Aquest volum és equivalent a un cabal continu de 5, 44 l/seg. El cabal màxim instantani és de 25 l/seg.  
2. Aquesta autorització d'aprofitament s'atorga per un termini de trenta anys, prorrogable, si és el cas, fins a un màxim de 90 anys.  
3. El perímetre de protecció del dret d'aprofitament, en l'annex I consta el pla de situació, està delimitat pels següents vèrtexs:   
 X (UTM) Y (UIM)  
 526.923 4.264.700  
 265.900 4.262.800  
 133.781 4.265.500  
 752.868 4.272.900  
 403.135 4.273.400  
4. I amb subjecció a les següents condicions:  
a) Les obres i instal·lacions corresponents s'ajustaran al projecte presentat que figura en l'expedient, mentre no s'opose a les condicions regulades en aquesta resolució.  
b) El termini per a començar les obres d'execució del projecte és de sis mesos, des de la notificació d'aquesta autorització. Acabat aquest termini o les seues pròrrogues sense que s'inicien les obres es declararà caducada l'autorització. L'entitat autoritzada ha de comunicar al Servei Territorial competent el nom, l'adreça i la referència col·legial del director tècnic de les obres i el començament d'aquests en cadascuna de les fases.  
c) El termini per a la realització i l'acabament de les obres és de tres anys per a cadascuna de les dues fases consecutives, comptant des de l'inici de les obres; la titular de l'aprofitament haurà de comunicar la fi de les obres de cadascuna de les fases al Servei Territorial competent. El termini per a l'inici dels usos ací autoritzats de l'aigua minero-medicinal finalitza als sis mesos, comptadors a partir de l'acabament de cadascuna de les fases de l'obra.  
d) Correspon al Servei Territorial d'Indústria i Energia d'Alacant la inspecció i vigilància tant de la posada en marxa del projecte com l'explotació, el qual assolirà al seu dia l'acta de reconeixement final de les obres i instal·lacions tot fent constar el compliment de les condicions d'autorització, les característiques de la bomba d'extracció i altres instal·lacions de l'aprofitament, la qual cosa constitueix la condició prèvia al començament de l'explotació.  
e) El titular de l'aprofitament ha d'instal·lar un comptador volumètric de cabal a l'eixida del sondeig P-2241, i un dispositiu de control de nivells i conductivitat de l'aigua. El Servei Territorial controlarà per mitjà de mediacions periòdiques les possibles variacions del nivell piezomètric.  
f) Les aigües minero-medicinals no podran utilitzar-se amb finalitat diverses a les autoritzades i especialment no podran alienar-se, cedir-se o arrendar-se per a altres usos. En cap cas es podrà extreure un cabal superior a l'autoritzat.  
g) Les obres i instal·lacions han de conservar-se en bon estat, evitant-hi les pèrdues innecessàries d'aigües per fuites, filtracions o qualsevol altra causa i no podrà efectuar-s'hi cap modificació malgrat l'autorització del Servei Territorial.  
h) La titular de l'aprofitament ha de presentar al servei territorial competent, durant el primer trimestre de cada any, una memòria anual sobre els resultats de l'explotació de l'any anterior i un programa d'explotació per a l'any en curs.  
i) Cada deu anys, la titular de l'aprofitament presentarà al servei territorial un informe detallat que justifique la continuïtat del recurs, noves inversions que projecte realitzar, la quantia de l'aprofitament, la problemàtica, les necessitats i els projectes futurs.  
j) La DG d'Indústria i Energia podrà establir, en qualsevol moment, les prescripcions que estime necessàries per a garantir la racionalitat de l'explotació del recurs i la conservació de l'aqüífer, i està obligada la titular de l'aprofitament al compliment d'aquestes prescripcions.  
Aquesta autorització s'atorga sense perjudici d'altres autoritzacions i procediments legalment necessaris per a l'execució del projecte i l'exercici de l'activitat.  
Contra aquesta resolució, que no posa fi a la via administrativa, podrà interposar-s'hi un recurs ordinari davant el conseller d'Indústria, Comerç i Turisme, en el termini d'un mes a comptar a partir del dia de la notificació, d'acord amb el que s'estableix en els articles 114 i 48 de la Llei 30/1992, de Règim Jurídic de les Administracions Públiques del Procediment Administratiu Comú.  
València, 31 de gener de 1995.- La directora general d'Indústria i Energia: Celeste Juan Millet.